钦定古今图书集成/明伦汇编/闺媛典/第028卷 > 汉交趾都尉胡夫人黄氏神诰 前人
## 钦定古今图书集成/明伦汇编/闺媛典/第028卷 > 汉交趾都尉胡夫人黄氏神诰 前人

夫人江陵黄氏之季女，字曰列嬴。其先出自伯翳，别
封于黄，以国氏焉。高祖父，汝南太守。曾祖父，延城大
尹。祖父番禺令，父以主簿，尝证太守，事奉明君，以立
臣节，汉南之士，以为美谈。初，都尉君娶于故豫州刺
史，即黄君之姊，生太傅安乐侯广及卷令康而卒。继
室以夫人生童纪，未龀而夭。夫人怀圣善之姿，韬慈
母之仁，抚育二孤，导以义方。思齐先姑，神罔时恫。故
能迄用有成，诞膺繁祉，广历五卿七公再封之禄。康
亦由孝廉宰牧二城九鼎之义，夫人是享。爰暨穉孙，
更仕三宫，或典百里，或作虎臣，银艾貂蝉，近侍显尊，
受兹介福。于我夫人，自郡尉仕于京师，及广兄弟，式
叙汉朝。夫人居京师六十有馀载，其“乘辂执贽，朝皇
后，采柔桑于蚕宫，手三盆于茧馆者，盖三十年。上有
帝室宠光之休，下有堂宇斤斤之祚，心耽其荣，体安
其逸，图长虑迥，用遗旧居，欲留此焉。”康宁之时，亟以
为言。太夫人年九十一，建宁二年，薨于太傅府。是月
辛酉，公之季子陈留太守硕卒于洛阳左池里舍。公
衔哀悼，祇慎其属，遵奉遗意，不敢失坠，乃俾元孙显
咨度群儒，以考其衷，佥曰：“昔帝舜没于苍梧，殡于虞
郊；二妃薨于江湘，不即兆于九疑。延陵季子，实惟吴
人，长子道终，卜葬嬴博。夫遭时而制，不远迁徙，魂气
所之，不系丘垄。帝舜以之，神罔时怨；季札以之，仲尼
嘉焉。鉴《帝籍》之高论，综精灵之幽情，稽先人之遐迹，
顺母氏之所宁，兹事体通而义同，允不可替。”于是公
乃为辞，昭告先考，然后卜定宅兆，龟筮悉从。遂营窀
穸之事，举封树之礼。十月既望，粤翌日己酉，葬我夫
人黄氏及陈留太守硕于此高原，雒阳东界，关亭之
阿。天子使中常侍谒者李纳吊，且送葬。持赙钱二十
万，布二百匹，再以中牢祠。群后毕会，荣哀孔备。于时
济阳故吏旧民中常侍勾阳于肃等二十三人，思应
慕化，推本议铭，著斯碑石。俾诸昆裔瞻仰，以知礼之
用，是为《神诰》。乃申颂曰：

于穆夫人，家邦之媛。昔在嬴代，黄国氏建。至于近祖，
亦降于汉。天祚明德，福禄流衍。既作母仪，履信思顺。
登寿耄耋，用永蕃娈。子孙以仁。追稽先典，厝兹洛滨。
齐迹湘灵，配名古人。休矣耀光，千亿斯年。